Document ID: 32009R0359

KOMMISSIONENS FORORDNING (EF) Nr. 359/2009
af 30. april 2009
om suspension af indførsel i Fællesskabet af enheder af visse arter af vilde dyr og planter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (1), særlig artikel 19, stk. 2,
efter høring af Den Videnskabelige Undersøgelsesgruppe, og
ud fra følgende betragtninger:
(1)
Kommissionen kan ifølge artikel 4, stk. 6, i forordning (EF) nr. 338/97 fastsætte restriktioner for indførsel i Fællesskabet af enheder af visse arter i overensstemmelse med betingelserne fastsat i litra a) til d). Der er endvidere fastsat gennemførelsesforanstaltninger for sådanne restriktioner i Kommissionens forordning (EF) nr. 865/2006 af 4. maj 2006 om gennemførelsesbestemmelser til Rådets forordning (EF) nr. 338/97 om beskyttelse af vilde dyr og planter ved kontrol af handelen hermed (2).
(2)
En liste over arter, for hvilke indførsel i Fællesskabet er suspenderet, er fastsat ved Kommissionens forordning (EF) nr. 811/2008 af 13. august 2008 om suspension af indførsel i Fællesskabet af enheder af visse arter af vilde dyr og planter (3).
(3)
Ud fra nye oplysninger har Den Videnskabelige Undersøgelsesgruppe konkluderet, at bevaringsstatus for visse arter opført i bilag A og B til forordning (EF) nr. 338/97 vil blive bragt i alvorlig fare, hvis indførslen af disse i Fællesskabet fra visse oprindelseslande ikke suspenderes. Indførsel af følgende arter bør derfor suspenderes:
-
Psittacus erithacus fra Ækvatorialguinea
-
Calumma andringitraensis, Calumma glawi, Calumma guillaumeti, Calumma marojezensis, Calumma vatosoa, Calumma vencesi og Furcifer nicosiai fra Madagaskar
-
Chamaeleo camerunensis fra Cameroun
-
Phelsuma berghofi, Phelsuma hielscheri, Phelsuma malamakibo og Phelsuma masohoala fra Madagaskar.
(4)
Ud fra de seneste oplysninger har Den Videnskabelige Undersøgelsesgruppe konkluderet, at der ikke længere bør kræves suspension af indførsel i Fællesskabet af følgende arter:
-
Lynx lynx fra Republikken Moldova og Ukraine
-
Lama guanicoe (nu kendt som Lama glama guanicoe) fra Argentina
-
Hippopotamus amphibius fra Rwanda
-
Aratinga erythrogenys fra Peru
-
Dendrobates auratus og Dendrobates pumilio fra Nicaragua
-
Dendrobates tinctorius fra Surinam
-
Plerogyra simplex, Hydnophora rigida og Blastomussa wellsi fra Fiji
-
Plerogyra sinuosa, Acanthastrea spp. (bortset fra Acanthastrea hemprichii) og Cynarina lacrymalis fra Tonga.
(5)
Der er foretaget en høring af alle oprindelseslandene for de arter, der er omfattet af de nye restriktioner for indførsel, som er omhandlet i denne forordning.
(6)
Visse uoverensstemmelser mellem listerne til konventionen om international handel med udryddelsestruede vilde dyr og planter (CITES) og de videnskabelige navne i nomenklaturreferencerne for dyr vedtaget på den 14. CITES-partskonference bør korrigeres.
(7)
Listen over arter, for hvilke indførsel i Fællesskabet er suspenderet, bør derfor ændres, og af klarhedshensyn bør forordning (EF) nr. 811/2008 udskiftes.
(8)
De i denne forordning fastsatte foranstaltninger er i overensstemmelse med udtalelse fra Udvalget for Handel med Vilde Dyr og Planter -
UDSTEDT FØLGENDE FORORDNING:
Artikel 1
Indførsel i Fællesskabet af enheder af de arter af vilde dyr og planter, der er opført i bilaget til denne forordning, suspenderes herved, jf. dog artikel 71 i forordning (EF) nr. 865/2006.
Artikel 2
Forordning (EF) nr. 811/2008 ophæves.
Henvisninger til den ophævede forordning betragtes som henvisninger til nærværende forordning.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. april 2009.

Labels: 3
20